รอบรั้วอสังหา
รอบรั้วอสังหาฯ หนังสือพิมพ์โพสต์ทูเดย์ นายเฉลียงปักหลักทำหน้าที่รายงานความเคลื่อนไหวในแวดวงธุรกิจอสังหาริมทรัพย์เหมือนเช่นเคย
31 ก.ค. 2555

โดย...นายเฉลียง
รอบรั้วอสังหาฯ หนังสือพิมพ์โพสต์ทูเดย์ นายเฉลียงปักหลักทำหน้าที่รายงานความเคลื่อนไหวในแวดวงธุรกิจอสังหาริมทรัพย์เหมือนเช่นเคย
...เห็นโปรเจกต์ติดดาวให้ 26 ธุรกิจแล้ว ถ้าเกิดได้จริงก็ต้องขอชื่นชมว่าเป็นไอเดียสุดบรรเจิด ของสำนักงานคณะกรรมการคุ้มครองผู้บริโภค (สคบ.) แว่วๆ มาว่า 1 ใน 26 ธุรกิจจะมีบ้านและคอนโดมิเนียมรวมอยู่ด้วย หากโครงการใด สคบ.ติดดาว จะมีบริษัทประกันจะเข้ามารับทำประกัน กรณีที่บ้านหรือคอนโดมิเนียมไม่ตรงตามที่ระบุไว้ในโฆษณา ลูกค้าสามารถเคลมได้ไม่ต้องฟ้องร้องให้ทั้งเหนื่อยและเสียเวลา เอ้า...แม้กฎหมายคุ้มครองคนซื้ออย่างเอสโครว์จะลุ่มๆ ดอนๆ แต่ถ้ามี สคบ.ติดดาวให้ก็ยังพออุ่นใจ งานนี้ถ้าเริ่มได้เร็วคงมีผู้บริโภคอยากติดดาวให้ สคบ.แทนบ้าง
...ส่วนโครงการคัดเลือกผู้ประกอบธุรกิจอสังหาริมทรัพย์ที่ดี ครั้งที่ 3 หรือบ้านติดดาวของ สคบ. ครั้งนี้มีปรับเงื่อนไขใหม่ ให้ส่งเป็นโครงการบริษัทละไม่เกิน 3 โครงการ ตอนนี้มี 16 บริษัท ส่งเข้าประกวดรวมแล้ว 21 โครงการ ที่ต้องลุ้นกันว่าใครจะได้ดาวบ้าง 
...เดินหน้ารุกตลาดทั้งแนวราบแนวสูงต่อเนื่อง ล่าสุด แสนสิริ เตรียมเปิดตัวบ้านเดี่ยวแบรนด์ “ฮาบิเทีย” เพิ่มอีก 3 โครงการ 3 ทำเล มูลค่ารวม 3,300 ล้านบาท และจะส่งฮาบิเทีย บอนด์ ราชพฤกษ์เพิ่มอีกโครงการในเดือน ส.ค.นี้ ขณะที่แนวสูงมุ่งสู่หัวเมืองหลัก โครงการล่าสุดที่เขาใหญ่ 23 องศา เอสเตท รุกหนักอย่างน่ากลัวจริงๆ
...ศุภิชชา ชัยพิพัฒน์ บอสใหญ่ ซีคอน โฮม และซีคอนกรุ๊ป ประเมินตลาดรับสร้างบ้านครึ่งปีหลังเริ่มพลิกฟื้น สั่งลูกทีมเก็บข้อมูลออกแบบบ้านสายน้ำ ซีรีส์ใหม่มารับกระแสตื่นตัวของผู้บริโภคที่หันมาสนใจใกล้ชิดกับธรรมชาติและสิ่งแวดล้อมมากขึ้น พร้อมกับขยายตลาดไปรับความต้องการบ้านหลังที่สองในจังหวัดใกล้เคียงกรุงเทพมหานคร (กทม.) ไว้รองรับเหตุฉุกเฉินยามน้ำท่วม
...โสภณ พรโชคชัย ประธานศูนย์ข้อมูลวิจัยและประเมินค่าอสังหาริมทรัพย์ไทย บริษัท เอเจนซี่ ฟอร์ เรียลเอสเตท แอฟแฟร์ส สำรวจพบว่า ในกลางปี 2555 ยังมีโครงการที่ยังไม่ได้เปิดตัว แต่“ซุ่ม” เตรียมเปิดตัวอยู่อีกถึง 324 โครงการ อยู่ในเขต กทม.และปริมณฑล คาดว่าจะมีจำนวนหน่วยรวม 8.5 หมื่นหน่วย รอการเปิดตัวใหม่อยู่ภายในเวลา 12 ปีนี้
...กลุ่มใหญ่ที่สุดของโครงการที่รอเปิดตัวเหล่านี้เป็นคอนโดมิเนียมจำนวน 184 โครงการ หรือ 57% ของโครงการรอเปิดตัวทั้งหมด รองลงมาคือ บ้านเดี่ยว 70 โครงการ คิดเป็น 22% และทาวน์เฮาส์ 67 โครงการ คิดเป็น 21% และสุดท้ายเป็นบ้านแฝดเพียง 3 โครงการ หรือคิดเป็น 1% ส่วนใหญ่ในใจกลางเมือง บริเวณที่มีรถไฟฟ้า รองลงมาเป็นพื้นที่ จ.นนทบุรี เพราะมีถนนพระรามที่ 5 และรถไฟฟ้าสายสีม่วงเป็นแรงดึงดูด